Больш за тое: чытаюць актыўна і падлеткавую літаратуру. Кожны год мы выдаём некалькі дзясяткаў кніжак для дзяцей і падлеткаў. Я нават магу сказаць, што сёння попыт на падлеткавую літаратуру апярэджвае прапанову. Бо, на жаль, у нас не так шмат сучасных беларускіх пісьменнікаў, якія цікава пішуць пра гэты ўзрост і для яго. Хаця, калі ўзяць нашу літаратуру мінулага стагоддзя, і ў той час для падлеткаў пісалі мала — складаны жанр. Для дзяцей пісаць цяжка, а для падлеткаў яшчэ цяжэй. Маленькія радуюцца кожнаму новаму цікаваму павароту ў сюжэце, казачнасці. Можна напісаць пра фею — і будзе цікава. Падлеткаў на гэтае не возьмеш. Ім трэба паверыць у тое, што ты пішаш. А для гэтага ты павінен добра ведаць іх жыццё, іх унутраны свет.